b'\n_START_ARTICLE_\nAT-16 VIKhR ATGM\n_START_PARAGRAPH_\nAT-16 Vikhr je ruski protioklepni izstrelek z laserskim vodenjem. Njegova ruska oznaka je 9K121, uporablja pa se na juri\xc5\xa1nih helikopterjih Ka-50 in izbolj\xc5\xa1anih izvedenkah letala Su-25. Izstrelek naj bi bil sposoben prebiti 1 meter debelo jekleno plo\xc5\xa1\xc4\x8do._NEWLINE_Izstrelek se uporablja v kombinaciji z namerilnim sistemom, ki zdru\xc5\xbeuje dnevno in no\xc4\x8dno kamero, laserski namerilnik za nadzor izstrelka, ter avtomatsko sledenje tar\xc4\x8de in stabilizacijo slike. Pred izstrelitvijo je izstrelek name\xc5\xa1\xc4\x8den v zaprti lansirni cevi._NEWLINE_Bojna glava je dvostopenjski kumulativni naboj, ki omogo\xc4\x8da tudi preboj reaktivnega oklepa, dodan ima pa tudi del, ki se ob eksploziji razpr\xc5\xa1i, s \xc4\x8dimer je izstrelek uporaben tudi proti \xc5\xbeivi sili in zrakoplovom._NEWLINE_Princip vodenja temelji na vodenju izstrelka tako, da ostane znotraj laserskega \xc5\xbearka. Ena od posebnosti je namestitev senzorja laserskega \xc5\xbearka v rep izstrelka. S tem je senzor usmerjen proti letalu, ki ga je izstrelilo, naa ta na\xc4\x8din je sistem veliko odpornej\xc5\xa1i na nasprotnikovo motenje. Poleg tega taka namestitev senzorja omogo\xc4\x8da tudi uporabo o\xc5\xbejega laserskega \xc5\xbearka, kot pri polaktivnem laserskem vodenju, kjer mora biti laserski \xc5\xbearek \xc5\xa1ir\xc5\xa1i (z namenom, da telo izstrelka ne blokira vsega laserskega \xc5\xbearka), kar omogo\xc4\x8da izredno natan\xc4\x8dnost._NEWLINE_Da je to mogo\xc4\x8de, so \xc5\xa1obe pogonskega raketnega motorja vgrajene pribli\xc5\xbeno na sredini trupa izstrelka. Med letom se izstrelek vrti okoli vzdol\xc5\xbene osi, zato za krmiljenje zado\xc5\xa1\xc4\x8da le en par krmilnih povr\xc5\xa1in, ta princip vodenja pa povzro\xc4\x8da, da izstrelek med letom opi\xc5\xa1e spiralno pot.'